b'\n_START_ARTICLE_\nOana Manea\n_START_SECTION_\nBiografie\n_START_PARAGRAPH_\nOana Manea a debutat la Oltchim R\xc3\xa2mnicu V\xc3\xa2lcea, \xc3\xaen 2001, \xc8\x99i a jucat acolo 13 ani, p\xc3\xa2n\xc4\x83 la desfiin\xc8\x9barea echipei, \xc3\xaen 2013. \xc3\x8en acest timp, Manea a c\xc3\xa2\xc8\x99tigat de 8 ori titlul na\xc8\x9bional, a ajuns de trei ori \xc3\xaen semifinalele Ligii Campionilor EHF \xc8\x99i a jucat finala Ligii EHF, \xc3\xaen 2010. \xc3\x8en 2007, Oana Manea a c\xc3\xa2\xc8\x99tigat cu Oltchim Cupa Cupelor EHF \xc8\x99i Trofeul Campionilor EHF._NEWLINE_Oana Manea a adunat peste 190 de selec\xc8\x9bii la echipa na\xc8\x9bional\xc4\x83 a Rom\xc3\xa2niei \xc8\x99i a fost o perioad\xc4\x83 de timp c\xc4\x83pitanul acesteia. P\xc3\xa2n\xc4\x83 \xc3\xaen 2013, handbalista a participat cu selec\xc8\x9bionata Rom\xc3\xa2niei la patru Campionate Europene (2004, 2008, 2010, 2012) \xc8\x99i dou\xc4\x83 Campionate Mondiale (2009, 2011). \xc3\x8en 2013 \xc3\xaens\xc4\x83, Manea \xc8\x99i-a anun\xc8\x9bat retragerea de la na\xc8\x9bionala Rom\xc3\xa2niei \xe2\x80\x9edin motive personale\xe2\x80\x9d \xc8\x99i a predat banderola de c\xc4\x83pitan Cristinei Neagu._NEWLINE_Pe 20 mai 2013, Manea a jucat ultimul meci oficial \xc3\xaen tricoul Oltchim. Ca urmare a desfiin\xc8\x9b\xc4\x83rii echipei, handbalista a semnat cu contract cu echipa sloven\xc4\x83 RK Krim, cu care s-a calificat \xc3\xaen grupele principale ale Ligii Campionilor. \xc3\x8en februarie 2014, \xc3\xaen urma problemelor financiare ale echipei, Oana Manea a \xc3\xaencetat contractul cu clubul din Ljubljana \xc8\x99i s-a \xc3\xaentors \xc3\xaen Rom\xc3\xa2nia, semn\xc3\xa2nd cu CSM Bucure\xc8\x99ti._NEWLINE_Pe 15 august 2014, Manea s-a accidentat grav \xc3\xaentr-un meci amical desf\xc4\x83\xc8\x99urat la Sala Polivalent\xc4\x83 din Bucure\xc8\x99ti, suferind o ruptur\xc4\x83 a ligamentelor \xc3\xaencruci\xc8\x99ate \xc8\x99i fiind obligat\xc4\x83 s\xc4\x83 stea mai multe luni \xc3\xaen afara terenului de joc. Dup\xc4\x83 refacere, Oana Manea a revenit asupra deciziei de retragere \xc8\x99i s-a \xc3\xaentors la echipa na\xc8\x9bional\xc4\x83 a Rom\xc3\xa2niei, cu care a participat la campania de calificare la Campionatul Mondial din 2015._NEWLINE_\xc3\x8en decembrie 2015, Oana Manea \xc8\x99i colegele sale au c\xc3\xa2\xc8\x99tigat pentru Rom\xc3\xa2nia medalia de bronz la Campionatul Mondial desf\xc4\x83\xc8\x99urat \xc3\xaen Danemarca. Pivotul na\xc8\x9bionalei Rom\xc3\xa2niei a avut un procentaj deosebit, 93%, cu 25 de goluri marcate din 27 de arunc\xc4\x83ri \xc8\x99i 11 pase de gol._NEWLINE_\xc3\x8en decembrie 2016, dup\xc4\x83 ce a participat la Campionatul European, Oana Manea a anun\xc8\x9bat c\xc4\x83 se retrage definitiv de la echipa na\xc8\x9bional\xc4\x83 a Rom\xc3\xa2niei.'